A Bizottság 2001/839/EK határozata
(2001. november 8.)
a 96/62/EK és 1999/30/EK tanácsi irányelv alapján a környezeti levegő minőségére vonatkozó éves jelentéséhez felhasználandó kérdőív meghatározásáról
(az értesítés a C(2001) 3405. dokumentummal történt)
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a környezeti levegő minőségének vizsgálatáról és kezeléséről szóló, 1996. szeptember 27-i 96/62/EK tanácsi irányelvre [1] és különösen annak 11. cikkére,
mivel:
(1) A 96/62/EK irányelv megállapítja a környezeti levegő minőségének meghatározására és kezelésére vonatkozó rendelkezéseket.
(2) A környezeti levegőben lévő kén-dioxidra, nitrogén-dioxidra és nitrogén-oxidokra, porra és ólomra vonatkozó határértékekről szóló, 1999. április 22-i 1999/30/EK tanácsi irányelv [2] határértékeket állapít meg, amelyeket bizonyos határidőig teljesíteni kell.
(3) A tagállamok rendszeres jelentése lényeges alkotóeleme e jogszabálynak.
(4) A 96/62/EK irányelv 11. cikke az 1999/30/EK irányelv I., II., III., IV. és V. mellékletével, csakúgy mint az 1999/30/EK irányelv 3. és 5. cikke, valamint a 9. cikk (6) bekezdése állapítja meg azokat a területeket, amelyekről évente jelentést kell készíteni.
(5) Az 1999/30/EK irányelv értelmében a kén-dioxidra és a lebegő porra vonatkozó levegőminőségi határértékekről és irányértékekről szóló, 80/779/EGK tanácsi irányelv [3], a levegő ólomtartalmára vonatkozó határértékről szóló, 1982. december 3-i 82/884/EGK tanácsi irányelv [4], és a nitrogén-dioxidra vonatkozó levegőminőségi előírásokról szóló, 1985. márc. 7-i 85/203/EGK tanácsi irányelv [5] jelentésre vonatkozó rendelkezései 2001. július 19-étől hatályukat vesztik, azonban az ezekben az irányelvekben meghatározott határértékek érvényben maradnak a 80/779/EGK, a 82/884/EGK irányelvre vonatkozóan 2005-ig, illetve a 85/203/EGK irányelvre vonatkozóan 2010-ig, valamint a határértékek túllépését továbbra is jelenteni kell az 1999/30/EK irányelv 9. cikkének (6) bekezdésével összhangban.
(6) Annak érdekében, hogy a kért adatokat a megfelelő formában szolgáltassák, a tagállamoknak azokat szabványos kérdőíven kell beküldeniük.
(7) Az e határozatban előírt intézkedések összhangban vannak a 96/62/EK irányelv 12. cikkének (2) bekezdésével létrehozott bizottság véleményével,
ELFOGADTA EZT A HATÁROZATOT:
1. cikk
A tagállamok a 96/62/EK irányelv 11. cikke, az 1999/30/EK irányelv I., II., III., IV. és V. melléklete, valamint 3. és 5. cikke, továbbá 9. cikkének (6) bekezdése értelmében az előírt, évenként továbbítandó tájékoztatás alapjául a mellékletben meghatározott kérdőívet alkalmazzák.
2. cikk
Ennek a határozatnak a tagállamok a címzettjei.
Kelt Brüsszelben, 2001. november 8-án.